Siberia arĝentmevo

La Siberia arĝentmevo, Larus vegae, estas nomo por la taksono Larus vegae  aŭ Larus (argentatus) vegae, membro de la mevaro inter Arĝentmevo kaj Malhela mevo komplike klasebla mevo, ĉiukaze birdo de la familio de Laredoj kaj ordo de Karadrioformaj.

Ĝi estas granda mevo kiu reproduktiĝas en nordorienta Azio. Ĝia klasado estas ankoraŭ polemika kaj malcerta. Dekomence oni konsideris almenaŭ du subspeciojn: Vega mevo, Larus (vegae) vegae, kaj Mongola mevo, Larus (vegae/cachinnans) mongolicus. Ambaŭ povus esti klasitaj kiel apartaj specioj aŭ kiel subspecioj de aliaj rilataj mevo ekz. Mongola mevo kiel subspecio de Kaspia mevo, Larus cachinnans.

 Vega mevo 
Vega mevo reproduktiĝas en nordorienta Siberio kaj vintras en Japanio, Koreio, suda kaj orienta Ĉinio kaj Tajvano. Ili estas regule vidataj en Alasko kaj ili povus reproduktiĝi ankaŭ tie. En sia vintra teritorio ili troviĝas plej ofte en havenoj, rokaj strandoj aŭ estuaroj. Ili estas similaj al Arĝentmevo sed ili estas iomete pli malhelgrizaj supre. La kapo estas tre brunstria vintre, ĉefe malantaŭe kaj ĉekole formante kvazaŭ kolumon. La kruroj estas plej ofte brilrozkoloraj. La irizkoloro varias sed plej ofte estas malhela kun ruĝa okulringo. Malofte estas malhelaj markoj en la helflava beko.

Vega mevoj estas pli palaj sube en la nordokcidenta parto de sia reprodukta teritorio. Ili estas foje konsiderata kiel aparta subspecio Larus vegae birulai (Birula mevo).

 Mongola mevo 

La Mongola mevo nestumas en Mongolio, najbaraj partoj de Rusio (kiel la lago Bajkalo), nordorienta Ĉinio (ekz. lago Huluno) kaj eble Suda Koreio. Ĝi migras sudorienten por vintri en suda kaj orienta Ĉinio kaj Koreio kun etaj grupoj en Japanio. En Suda Koreio ĝi vintras en internaj akvejoj pli ol la Vega mevo. Nuntempe ĝi estas konsiderata kiel aparta specio.

Dorso kaj flugiloj diversas laŭ koloro. Ili estas ofte mezgrizaj simile al la birdoj de Birula mevo sed ili povas esti multe pli malhelaj. La kapo estas ĉefe blanka la tutan jaron nur kun palaj vintraj strioj. La kruroj estas plej ofte rozkoloraj kaj la okuloj estas helaj kun ruĝaj okulringoj. La beko estas flava kun granda ruĝa makulo kaj ofte kun malhelaj markoj.

 Referencoj 
 Paul Doherty & Bill Oddie (2001) Gulls: A Video Guide to the Gulls of Europe, Asia & North America. Videobendo. Birdobildojn.
 John MacKinnon & Karen Phillipps (2000) A Field Guide to the Birds of China. Oxford University Press.
 Craig Robson (2002) A Field Guide to the Birds of South-East Asia. New Holland, Londono.
 George C. West (2002) A Birder's Guide to Alaska. American Birding Association.

 Eksteraj ligiloj 

 Fotoj de Mongolia mevo , Japana mevo-tttejo
 Arĝentmevo en Suda Koreio , Birdoj Koreiaj
 Fotoj de Vega mevo , Japana mevo-tttejo

Kategorio:Mevoj
Kategorio:Ĥaradrioformaj